b'\n_START_ARTICLE_\nUutis-Valjakko\n_START_PARAGRAPH_\nUutis-Valjakko oli vuosina 1957\xe2\x80\x931992 ilmestynyt sanomalehti. Lehte\xc3\xa4 julkaistiin nelj\xc3\xa4ss\xc3\xa4toissa Turun l\xc3\xa4nsipuolisessa rannikkokunnassa: Naantali, Raisio, Rusko, Masku, Nousiainen, Lemu, Askainen, Vahto, Velkua, Merimasku, Rym\xc3\xa4ttyl\xc3\xa4, Myn\xc3\xa4m\xc3\xa4ki, Mietoinen ja Karjala. Lehti ilmestyi tiistaina ja perjantaina. Lehte\xc3\xa4 painettiin kirjapaino Satakunnan Maakunta Oy:ss\xc3\xa4._NEWLINE_Lehden perusti Jaakko-Taara Oy:n toimitusjohtaja Niilo Jaakkola ja sen p\xc3\xa4\xc3\xa4toimittajana toimi Jaakkolan tyt\xc3\xa4r Kaija Berger. Lehden toimitus sijaitsi Jaakko-Taaran tiloissa, mutta 1960-luvun puoliv\xc3\xa4liss\xc3\xa4 lehden osti Helvi Oksanen jolloin toimitus muutti Turkuun Kauppiaskadulle. Oksanen oli ollut aikaisemmin lehden ilmoitusmyyj\xc3\xa4 ja ostettuaan lehden h\xc3\xa4nest\xc3\xa4 tuli toimitusjohtaja-p\xc3\xa4\xc3\xa4toimittaja. Uuden omistajan aikana Raino Puottula toimi lehden toimitussihteerin\xc3\xa4 vuoteen 1975, kunnes siirtyi Rannikkoseutuun. Uutis-Valjakon levikki kasvoi suuremmaksi jolloin pieni\xc3\xa4 toimipaikkoja perustettiin Naantaliin, Raisioon ja Myn\xc3\xa4m\xc3\xa4elle. My\xc3\xb6s lehden avustajakunta oli laaja. Lehdell\xc3\xa4 oli viel\xc3\xa4 1980-luvulla hyv\xc3\xa4 asema markkinoilla, mutta kilpailu koveni ja ilmaisjakelulehdet yleistyiv\xc3\xa4t, jolloin Uutis-Valjakko alkoi n\xc3\xa4ivettym\xc3\xa4\xc3\xa4n ja lopulta lopetettiin laman kourissa vuonna 1992.'